Publication: Magyar Közlöny
Issue: MK-1998-72 (Year: 1998, Number: 72)
Era: 1990-2004
Section: a 9/1998. (VIII. 7.) FVM rendelethez
Paragraph Index: 70

c) Vállalkozó szakiránynál: A) Számviteli, pénzügyi és kereskedelmi ismeretek. B) Élelmiszer-technológia alapjai és gyártásismeret. C) Élelmiszeripari gépészet alapjai, műveletek és mérések. Az A) feladat az írásbeli összpontszámának 50%-át, a B) és C) feladatok pedig 25-25%-át adják. 2.2. Gyakorlati vizsga A gyakorlati vizsga az alábbi részekből áll: — Élelmiszeripari technológiai folyamat működtetése. — Az alkalmazott műszaki berendezések működtetése. — Üzleti terv készítése. — Szakdolgozat készítése. A szakdolgozatban a jelöltnek bizonyítania kell egy meghatározott téma kidolgozásával, hogy mennyire képes a tanult elméleti és gyakorlati ismereteket hasznosítani, tudásanyaga alapján a komplex ismeretanyagot egységes egésszé alakítani. A szakdolgozat témája szabadon választható a szakmai érdeklődésen belül, ha azt a képző intézmény által elfogadott gyakorlatorientált témakörökhöz kapcsolódik. A jelölt legyen képes a szakmai programokra felépített, a magyar nyelv szabályai szerint összeállított, szakmai és formai követelményeknek megfelelő szakdolgozat elkészítésére, melyet a publikációk, valamint az egyéni mérés és tapasztalat alapján értékel. A végső gyakorlati osztályzatot ezek jegyeinek egyszerű számtani középértéke adja. 2.3. Szóbeli vizsga A szóbeli vizsga a teljes ismeretanyagot felölelő, az FVM által meghatározott komplex tételsor egy adott tételének kifejtéséből áll. A szóbeli vizsga témakörei: A) — Általános élelmiszertechnológiai ismeretek, élelmiszeripari gyártásismeret, élelmiszeripari minőség, csomagolás és környezetgazdálkodási ismeretek, élelmiszeripari műveletek ismerete. — Általános gazdasági, vállalkozáselméleti és jogi ismeretek. — Pénzügyi, számviteli és adózási, marketing és szervezési ismeretek. — Szakiránynak megfelelő ismeretek. B) Szakdolgozat megvédése. 2.4. A felmentés feltételei A vizsgarészek alól felmentés nem adható. 2.5. A vizsgára bocsátás feltételei A hallgató igazolni tudja, hogy — a vizsgát megelőző oktatást eredményesen elvégezte, — teljesítette az előírt nyári gyakorlatot, — rendelkezik legalább alapfokú vagy azzal egyenértékű nyelvvizsgával, — megírta szakdolgozatát, és azt legalább elégséges osztályzatra javasolták a bírálók. V. A szakképesítés vizsgáztatási követelményei

Source: https://magyarkozlony.hu/hivatalos-lapok/24eb3103826d52dff00b7818066bea0713750f1e/dokumentumok/2dfa3313f98eaccb9b3d7bf8086c7bf89df88827/letoltes